
Génto réino, Segne Capoulié, car counfraire, ami Felibre, 


Cai en réire, fai uno trenteno d’an d’aco, eici, dins la gléiso- 
fourtaresso, rescountrére, pér lou proumié cop lou Paire Causse, proche 
si Santo tant amado au beu mitan d6éu pople gardian e d’un fuble de 
roumiéu de Prouvéngo e de Lengado. La Prouvidéngi vougué que vuei, 
aguént segui si piado dins l’animacioun e la predicanco déu roumavage 
d’déutobre siegue pér prounouncia lou laus de moun davancié a la cigalo 
de Buzet, o de l’Agout, éu que fugue tambén per iéu un meéstre, un 
moudele, un fraire preéire. 


Davans que tout vole me vira devers li Segnouresso d’aquesto 
terro subre-santo emé Frederi Mistral : 
"O Santo, belli mariniero 
Qu’aves chausi nosti sagniero 
Per i’auboura dins l’ér la tourre e li merlet 
De vosto gléiso roussinello, 
Coume fara dins sa pinello 
Lou marin, quand la mar bacello 
Se ié mandas pas léu voste bon ventoulet " 
(Miréio, cant XII) 


O, permetés au paure marin que siéu de crida assistanco a nosti 
grandi Santi Mario. Embarca sus lou fréule esquife de moun saupre, me 
veici davans la grand mar de sciénci de la lengo, tresananto de la douno 
d’amour e d’engéni de generacioun de Felibre. 


Adounc, veici l’ouro de larga lis amarro, e de risca l’aventuro. 
Fasés boufa voste bon ventoulet, bélli mariniero, fin que posque, 
umblamen, faire avans e rejougne la tiero di bon serviciau de la causo 
mistralenco. 

Chascun lou saup : intra au Counsistori demoro, pér un Felibre, la 
supremo ounouranco, mai soulet lou que ié tén sesiho saup lou pes 
daquest «officium». E veici, vuei, lesprovo de la mai grando 
moudestio, que la moudestio, sémpre duerb li porto de la verita. 


Cercant d’entre-signe sus li titulari de la cigalo de Buzet per alesti 
ma dicho, m’es bén forgo de coustata que lou tems s’embessouno emé 
la moudestio pér amaga l’umblo verita de nostis esfors. Se lou 
canounge Salvat marque pér sémpre l’istori de noste mouvamen, qu 
pou, a l’ouro que sian se remembra |’obro d’un Pau Barbe, d’un Firmin 
Carle de Carbouniero, o d’un Mario-Louvis Desazars de Mount-Gaiard. 
Sus la telaragno, noun pousquére destousca qu’un Pau Barbe, 
engeniaire d’eléi, que, emé Alfret Nobel, espandissié l’usancgo ... de la 
dinamito. 

Segur, li cigalo soun pas tant bruseénto ! 


Pamens, se la dinamito fai fugi li cigalo, la cansoun 
restountidouso di Felibre li recato. Liuen dou chafaret aprefoundeéire de 
civilisacioun, lou cant siau di Felibre se fai bastisséire d’uno fraternita 
que l’aveni s’en ensouleio. Vaqui, de tout segur, la toco déu rite de la 
cigalo d’or. 


D’efet, la fraternita felibrenco passo lou tems e lespaci, e 
descuerb au pople d’O que soun biais de viéure e de s’espremi téisson 
uno founso coumunioun drudo d’umanita e pourtarello d’un tresor 
d’espér e de sapiénci. Ansin, a la seguido de la cigalo de Buzet o de 
V Agout, sian per descurbi que, souto lou véu de la moudestio, banejon 
d’egrégi mantenéire. 

Vole eici gramacia noste réire Capoulié que sa couneissénco 
founso de l’istori déu Felibrige me permet de redegi ‘quésti rego. 

Adounc, espeligué nosto cigalo en 1876, emé la chausido de Pau 
Barbe que ié douné lou noum de soun endré de neisséngo, proche 
Toulouso. Uni vuech an piéi, Pau Barbe demessiouné de sa cargo e 
soun obro_ s’aprefoundigué dins lou flume pouderous de la 
demembrango. 

Firmin Carle de Carbouniero, valént relevaire de la cigalo de 
V Agout o de Buzet, en 1884, fugué Felibre de la proumiero ouro. Conse 
de Lavau, amavo mai-que-mai sa lengo meiralo e, au béu souléu de 
soun ispiracioun, espeliguéron pouesio e peéco de tiatre dins lou 
boulegadis felibren de la periodo erouico. Sendi de la mantenéngo 
d’Aquitani, souto-cabiscou de l’Escolo Moundino, leissé un souveni 


pertoucant de talént, d’amista e de devouamen. Nosto cigalo quite 
Lavau aprés dés-e-nouv an de tems. Mai, amourouso de la cherpo di 
conse, fagué bello parado sus lou pitre de Mario-Louvis Desazars, 
marqués de Mount-Gaiard, conse d’ Avignounet-dé6u-Lauragués. Ome 
duno culturo tras qu’alargado, noste majourau éro membre de forco 
soucieta savento e publiqué uno tarabastado d’article dins mant uno 
revisto dd6u pais toulousen. Rapourtaire di councous annau de 
l’Académi di Jo Flourau, trevé de longo tdéuti li pouéto miejournau. 
Membre de l’Escolo Moundino, éu tambén, fugue elegi majourau en 
1903. 

Fideélo a la ciéuta moundino, nosto cigalo s’encapelané en 1927. 
D’efet, Vabat Salvat, s’endevengué majourau per 45 an de téms. 
Quaranto-cing an de travai achini, pér l’espandimen de la lengo d’O. 
Soun obro agrasanto e sa persounalita majestouso leissaran, dins l’istori 
de la lengo d’O uno marco que passara li siécle. La tiero de si disciple, 
embugado de sis ensignamen a I’Istitut Catouli de Toulouso, n’en 
poudrié parla uno bono passado. 


Sempre barrularello, nosto génto cigalo perseguigué soun camin 
roumiéu e fagué tancado sus lou pitre de Peéire Causse, uno bello 
tancado de 36 an. Ansin, pér lou segound cop, la cigalo de Buzet cante 
au béu souléu de Diéu l’afougamen dou Felibre e la fervour d6éu preire. 

Péire Causse, l’avés, segur, t6uti rescountra 0, au plus pau ausi 
dins si bélli predicanco. Sa voues tout au cop estoufado e pouderouso 
vous agouloupavo e soun verbe chanu sabié rejougne li saberu coume 
lis ilitera. Es d’aquel ome que déve faire lou laus. Coume resumi la 
drudesso d’uno talo vido sénso trahi lou mistéri d’uno persounalita que 
sémpre nous escapara ? 

Vaqui perqué me counfise a vosto amistouso indulgénci tout 
coume a nosti grandi Santo que lou couneissien d’a-founs. 


Laus tibi ... Petre 


A Vouro que sian, se trato dis ome publi d’un biais sémpre 
trufareu. Li crounicaire trufandié fan l’empéri emé si coumentari 


mouquet. Ansin, lausa quaucun per si merite e si vertu pou paréisse au 
béu mai uno usanco vieianchouno e au pieje uno tradicioun ipoucrito. 

Mai pér un ome coume lou Paire Causse, la carreto tirasso lou 
biou. Ges de besoun de carga lou fais de l’ipoucrisio pér faire avans. 
Sarié desmounta de se véire ansin lausa, éu tant moudeste e cachous. E 
se, tout-de-long de sa vido, canté lou « Laus tibi, Christe » a l’acabado 
de l’evangeli, i¢é faudra endura un « Laus tibi, Petre » que, de tout 
segur, |’ aurié enfeta. 


Sis iue viéu e bountous se durbiguéron dins l’oustau peirenau lou 
23 de janvié de 1921. Quatre ouro de matin picavon au clouquié de la 
viloto de Lunéu. La carriero déu Tapis Verd s’empleneé per lou proumié 
cop de la voues d’un presicaire de trio : Péire, Marius, Frutous Causse 
éro nascu. Soun prenoum tresen, per ouriginau que siegue, cargo de sén 
dins lou coumplimen de nosto obro coumuno tant fugue fruchouso la 
vido de noste béu counfraire. 

Si grand ié parlavon nosto dougo lengo e, enfantoun, i’agradavo 
d’ausi li resson melicous e l6ugié dou parla de sa terro lengadouciano. 
Treve l’escolo de soun endré déu téms que falié renega sa lengo 
meiralo. Esperé vuech an la neissénco de sa sorre Jousefino, que ié 
disien Fifi, e, adeja mestrejavo la colo de si cambarado. Abali dins la 
bello fe crestiano qu’embugué la culturo nostro, acampavo si s6ci pér ié 
celebra la messo. E li drouloun, atroupela davans lou pichot autar, 
barbelavon a l’ausido déu predicadou. D’efet, Louvis e Rousalio, si 
gent, 1’avien croumpa, coume se fasié dins lou tems, un travestimen de 
préire emé touti lis eisineto sacrado. Emé l’innoucénci de |’enfan¢go 
s’6ufrissié emé soun Segnour au Paire celestiau. Ansin s’enraciné dins 
soun éisse lou plus prefound l’esperit d’6ublacioun que sémpre demoro 
la coundicioun suprémo de la vido soucialo. Fau ben marca que 
Vegouisme chabi coume receto déu bonur n’avén noste proun en vesent 
Vabounde de sa frucho. 

Tout a-n-un cop voulountari e liéura a l’apéu de Diéu, lou jouine 
Pesco-Luno, qu’aco ‘s l’escais-noum dis abitant de Lunéu, s’embarré au 
pichot semenari de Nosto-Damo de Primo-Coumbo. Lou gran semena 
dins sa gléiso parrouquialo, la Bono Maire lou fagué créisse dins soun 
santuari gardés. Li paire Lazaristo, que tenien lou coulége fuguéron pér 


éu de moudele de vido freirenalo, s¢mpre pregaréu e soucitous di paure. 
Ero arresta : sarié préire e sarié Lazaristo, digne fiéu de sant Vincens de 
Pau, coume lou fugué soun ouncle, lou Paire Francés Verdier, superiour 
generau di Préire de la Messioun. Que voulés ? Li chin fan pas de cat ! 

Avié sege an tout béu just quand, au roumavage felibren de 
Primo-Coumbo ausigué pér lou proumié cop lou majourau-canounge 
Jéusé Salvat que sarié pér éu un méstre e un ami car. Li vacango 
vengudo, lou jouvenome tournavo a Lunéu e, de-longo, restavo a la 
boulenjarié déu majourau Louvis Abric. Demié li pan blanc e li pan 
courtoun, aprenié li finesso de la lengo, éu qu’un jour parlarié 
prouvengau en partejant lou pan de Diéu. Coume la pasto levant dins la 
mastro, noste droulas se vengué ome e prouvengau de la costo pleno a 
la trevanco de Il’Escolo déu Vidourle. Ero lést pér felibreja. 


Tu es sacerdos in aeternum 


Lou pichot semenari acaba, enregué lis estudi de filousoufio e lou 
nouviciat en outobre 1940 a Primo-Coumbo dins uno envirouno 
poulitico que se capitavo pér lou mens entrepachouso. 

Setémbre 1944. Uno boufado de liberta escoubeto la Franco e 
noste nouvice s’empart pér Dax mounte coumplis sis estudi de 
teoulougio. Mounsegnour Clemens Mathieu, evesque d’Aire e Dax 
Vimpauso li man a Dax lou 27 de mars 1948. Desenant Préire de la 
Messioun, se dounara sieissanto-un an de téms per l’anduncio de 
Vevangeéli e lou service de la pauriho. 

Si superiour, tre lou mes de juliet, lou mandon a Toulouso pér 
larga i plus paure la paraulo d6u Crist. Mai l’Ardecho lou souno pér 
oubra au proche di bastidan que vivien liuen de tout. Pagradavo mai- 
que-mai de rescountra li paure au siéu, que dins soun rode famihié 
poudien se counfisa sénso crento. Un cop que i’a, fasié vesito a-n-uno 
famiho que soun drole malautejavo e fugué pertouca de véire si gent 
tant soucitous. Ben talamen que ié vengué mai quauqui jour apres per 
s’entreva dou pichot malaut. Li bravi gént ié faguéron fésto. Pensas ! 
Lou doutour lis avié rassegura, poudien suspéndre lou tratamen. D’efét, 


lou Paire Causse aremarqué qu’avien ben pres siuen de pendoula li 
remédi au plafoun ! Cinquanto an aprés, n’en risié encaro. 

Si qualita umano e esperitalo aduguéron piei a Marsiho ounte 
resté fin qu’a si darrié jour 0 gaire se n’en manco. Avié lou pres-fa ben 
carguiéu de l’oustalas de Tourre-Santo, qu’es uno grando prouprieta di 
Lazaristo dins li quartié nord. En mai d’aco ié faugué mena sa messioun 
enco di caraco car éro l’6umournié di vouiajour di dioucési de-z-Ais e 
de Marsiho. Li voulié counéisse per li mies ama e lis aculi coume se déu 
emé si rouloto au roumavage di Santo d6u mes de mai en particulié. 
Fagué mirando, bén talamen que lou faguéron 6umournié naciounau di 
boumian. Counouissié bén aquéu service de la Gléiso que participe a 
soun espelido. Quant toumbé de camin a-n-aquelo epoco? Diéu soulet 
lou saup ! De 1977 a 1983, d’auro en auro fugué la voues déu pople 
vouiajour. Riboun ribagno voulié faire counéisse la culturo, li besoun e 
lis espér di b6umian e ié pourgi la fe, l’esperango e l’amour. 

Douge an de tems, fugué tambén direitour di Fiho de la Carita a 
Marsiho, touto voudado i pauris abandouna de la soucieta. Lis ajudavo 
de si counséu gounfle de drudiero umano e esperitalo. Fagué peréu 
l’acoumpagnado de paréu crestian marsihés dins lou mouvamen dis 
« Equipes Notre-Dame ». D’annado de tems ié partejé sa saviesso e 
soun amista. 


Amourous de la terro 


La vido, de Peire Causse, per sa majo part se debaneé entre 
Lengado, Camargo e Prouvénco. Nascu de Lunéu, terro de bouvino, se 
sarré emé naturau de la Nacioun Gardiano. Lou majourau Anfos 
Arnaud, que n’en fagué soun proun coume capitani, éro, coume lou 
jouine Causse, de l’Escolo dou Vidourle. E poudeén pensa que ié baie la 
fe di biou e l’amour di salanc. Se marqué léu au cartabéu de la Nacioun, 
apararello seculari d6u relarg camarguen, de sis us e de sa lengo. Terro 
mesclado d’aigo e de sau, rode misti 1 féris estendudo, Camargo en 
blanc e negre emé sa cavalino e sa bouvino, mai qu’un pais, fugué pér 
Péire Causse uno passioun. La preguiero déu pople de Prouvénco e de 
Lengado, en mai de la milenari tradicioun, adugueé li Santi Mario e li 


Sants Aposto de Prouvénco eici, en ribo de Camargo. Entira pér aquéu 
boufe, lou jouine Causse, dins l’ardénci de si vint an, se capité un 
animaire de trio di roumavage de mai e d’éutobre. E ié fugué fideu mai 
de sieissanto an. L’avés vist, bessai, celebra la messo di cént an de la 
Nacioun Gardiano en 2004 , mai escouten-lou quand jouine 
messiounari, douné l’oumelio pér lou cinquantenari de I’ Assouciacioun, 
lou 25 de juliet de 1954: « ... A l’ouro d’aro, ounte lou mounde secuta 
per lou nescige dis ome semblo ana au degoulun, a l’ouro d’aro ounte 
lis acampado di pople se rebalon, sémpre treboulado, nautri, gardian, 
nous fau manteni dins noste cor l’espér e la gau dou reviéure. Aquel 
esper lou meten pas dins la matéri nimai dins lou prougrés ecounoumi, 
mai dins lis ome d’ideau qu’an begu a la sorgo pouderouso de la fe e 
que, testard, volon garda, maugrat lis entrevadis, l’amo caudo e fiero 
de noste pais ». 

En chasque acamp, au mitan d’un revoulun de chivau e 
d’arlatenco, lou vesiéu saluda chascun em’un ér d’entendemen que 
tremudavo la moulounado anounimo en uno famiho calourénto. E, 
benesissent li chivau, miravo li deviso que n’en couneissié li terro emai 
li manadié. Alucavo li coulour di gaiardet e semblavo de rounca de la 
gau coume un camargue sus li sansouiro. Vertadieramen, ¢éro 
camarguen de cor e d’amo e soun biais pér tout e jamai es ancra dins ma 
memori. 


L’ami di caraco 


Fidéu demié li fidéu, lou vesien i Santo. Eici, éro a |’oustau e la 
grando famiho béumiano éro la siéuno. Amavo de treva lou pople, e 
counouissié d’a-founs l’amo poupulari, soun bon séns, si racino e sis 
esper. Déu téms que lis ideoulougio fasien un chaple dins la soucieta e 
dins la Gléiso, éu caminavo sus lou meme alen que sis escoutaire dins 
Vespés de sa vido vidanto. Poudés pas vous amiga emé quaucun dou n- 
aut déu balcoun. Se Jésu se fagué fraire di malurous, noste messiounari 
vougué freireja ‘mé li b6umian. Vesié la fe inoucénto d’aquéu pople 
mespresa. Dou trefouns de soun amo ié vougueé baia de soulas dins sa 
miséri per lou biais d’uno fe renouvado, maduro, gounflo d’uno 


esperanco novo, foundado sus uno soulidarieta sénso deco. S’apasiouné 
per li gent déu vouiage, coume se dis a l’ouro d’aro. E se douné a touto 
resto a-n-aquéu pres-fa, tant greu que siegue. Car n’i’en faugue de 
pacienci, de téms, d’escouto pér coumprene, ama e servi li boumian 
coume servié soun Segnour. 

Soun carisme dou rescontre l’adjudé a teissa de liame emé de gént 
de touto meno gardant sémpre pér amiro de mies servi lou pople 
béumian. Avié toujour bello ouro dins li caravano, per douna la 
doutrino is enfant, pér alesti un batisme o uno ceremounié. Oumournié 
naciounau se fagué istouriougrafe dou roumavage de Santo Saro pér 
mies coumprene e faire coumprene la devoucioun di b6umian. Se fague 
etnougrafe per estudia lou mudamen espetaclous déu roumavage d6u 
mes de mai. 

En mai d’aco avié d’adouba li vihado de preguiero dins la gléiso 
fourtaresso piéi de lis anima. Basto, ié falié preveire tout ¢o que se pou 
imagina quand un vilage se vén vilasso assedado de Diéu e de fraternita. 


Péire de Luno 


Intravo dins si vint an e trevavo |’Escolo déu Vidourle a Lunéu, 
escolo forgo vivento e fegoundo que noun sai. Davans que Péire Causse 
devéngue majourau, adeja li cigalo d’or nisejavon a la Vidourlenco : 
Péire Azema (cigalo latino -1929), Anfos Arnaud (cigalo de la Mar - 
1934), Louvis Abric (cigalo de Roussihoun -1936) e Louvis Fourmaud 
(cigalo d’Aquitani -1942). Quatre cigalo qu’aculiguéron piei Péire 
Causse (cigalo de Buzet o de I’Agout -1973) e, fin finalo Julius Estéve 
(cigalo dis Aupiho -1990). O, vertadieramen l’Escolo déu Vidourle 
fugué e demoro un fougau esbléugissént de lengo e de culturo. Es de 
remarco que Peéire Causse n’en devengué lou cabiscou d’ounour. 

Emé touto uno chourmo d’arderous pres-fachié de soun 
encountrado lengadouciano, fasié clanti la lengo dins lis acamp, li fésto 
e li felibrejado. La Prouvidénci vougué que, quauquis annado aprés la 
guerro, e messiounari dins la ci¢uta moundino, noste jouine Lazaristo se 
fague Vescoulan atenti¢u d6u Majourau-canounge Jéusé Salvat a 


l’Istitut Catouli de Toulouso. Es éu, titulari de la cigalo de Buzet o de 
V Agout, que lou peirinejé pér intra a l’Escola occitana. 

En 1952, rejougnegué lou Felibrige, e lou vaqui batant l’antifo 
dins tout lou miejour, semenant de coutrio la paraulo evangelico e la 
noblo lengo d’O. Mai li Santo demouravon soun céntre, lou nous de 
soun acioun pastouralo, e la sorgo vivo de sa preguiero. Aproufichavo li 
roumavage per canta dins lis androuno santenco o dins li vihado emé li 
béumian. Soun counfraire Lazaristo, lou Paire Péire Gibert, 
coumpausavo la musico emé sa guitarro, éu escrivié li paraulo d’aquéli 
cansoun prouvencalo que d’tni se n’en souvénon encaro. Faire resclanti 
nosto rebello lengo, canta sa fe, réjoui sis ami, vaqui lou tout pér noste 
valént mantenéire. Maugrat soun menistéri aclapant, beilejé la 
coumessioun de la Lengo d’O 4a la gléiso d’annado de tems. En 1972, la 
redacioun finalo de « la Messo en Lengo Nostro » dins la rego d6éu 
councile Vatican II permetié, enfin, de celebra li Sant Mistéri dins la 
lengo dou pople. Chasque cop que, desenant, uno messo se celébro en 
lengo d’O, es au Paire Causse que la devén. Fugué, per la coumessioun, 
un travai espetaclous que mené emé finesso e erudicioun. Li traducioun 
fugueron facho déu latin, tenént comte d6éu biais prouvengau coume déu 
biais 6ucitan fin que siegue unanimo la preguiero di fidéu. Bono-di 
soun travai, de milié de roumiéu pousquéron faire siéuno uno lengo 
liturgico qualitouso d6uficialamen recouneigudo de l’episcoupat francés. 
Emé sis ami d6u Roudelet Felibren d6u Pichoun-Bousquet, publique 
piei lou « Missau e rituau en Lengo Nostro» en 1976, qu’ansin 
flouriguéron li batisme, li maridage e li funeraio celebra dins nosto 
lengo cantadisso. Pér coumpli soun obro emé la coumessioun de Lengo 
d’O a la gléiso, lou Paire Causse recampé d’ome e de femo talentous 
per revira en bono e bello lengo prouvengalo lou Missau e lou 
Leiciounari di Dimenche e Fésto. Reviraduro tihouso dou gré, de 
Vebriéu e dou latin que fugué uno obro di grosso d’erudicioun e de 
pastouralo. Travai achini, obro eminénto que se publique en 2002 encod 
déu Roudelet Felibren déu Pichoun-Bousquet, de Marsiho, emé |’ajudo 
devouado de sis ami Pau e Simouno Nougié. Ansin dins touto la 
Prouvénco e lou Lengado, en plago di traducioun mau-seguro adoubado 
a la lésto, poudés aro ausi uno lengo escrincelado e respetouso de si 
sourgént escriturari. 


La despartido déu canounge Salvat leissé ourfanello la cigalo de 
Buzet en 1972. La fe felibrenco déu Paire Causse, soun devouamen a la 
causo mistralenco mai tambén lou soulide de sa persounalita coume de 
sa sciénci ié vaugué, pér la Santo-Estello de Mihau en 1973, soun 
eleicioun de majourau, eiretié de la cigalo de soun counfraire tant 
saberu. Ié fugue remesso lou 21 d’6utobre de 1973 au toumbéu déu 
Marqués Folco de Baroncelli-Javoun. Ero pér éu lou signe soulenne de 
soun estacamen a la terro camarguenco e a sis aparaire e ami de la 
Nacioun Gardiano. Soun peirin, lou majourau Ravous Arnaud poudié 
larga: « Lou majourau Salvat n’aurié pas vougu un autre successour 
qu’un ome de fe crestiano, de fe felibrenco, plen de voio e de 
simplecita. Saben que lou Paire Causse caminara dins lesclargido e 
que seguira sémpre li piado de si predecessour dins la causo de 
l’esperit e li causo déu cor». L’an d’aprés, lou majorau Causse 
publiqué lou laus de soun davancié. 

Soun pre-fa de majourau n’en fagué un predicaire di fésto 
mistralenco a Maiano segur, mai tambén dins li Santo-Estello ounte 
sabié mescla la passioun e la sapiénci em’inteligénci e finesso. Es 
em’aquéu veso que, emé l’abat Morel et l’abat Mouiren, enrouté lou 
roumavage de la Nacioun Gardiano a Lourdo en 1985. Li roumiéu 
enfestouli se jougnéron i gardian per veni 4 moulounado, bén talamen 
qu’en 2010 lou roumavage recampé Uni vue milo persouno. Es a dire la 
proufetico vesioun pastouralo dou Paire Causse. 


« In manus tuas, Domine » 


Coume faire lou tour d’uno vido emplenado que noun sai de 
carisme e de bounta ? 

Pér depinta ‘queste retra d6u majourau Péire Causse, me faugué 
quista chasque endico. Car noste counfraire éro cachous. A la véio de sa 
despartido, brulé touti si papié,  obro d’uno vido que noun fugue per 
éu, coume disié lou Mestre « que fum escassamen ». Amavo de parla, 
de Diéu, e jamai parlavo d’éu-meme. Sa moudestio l’adugueé a dire de 
noun quand fugue prepausa a la legioun d’ounour que soun ounour éro 
Vamista di pauras. Lou couneissien pamens coume gai counvivo, que 


s’entaulavo voulountié pér uno manjo goustouso emé sis ami. Car Péire 
Causse éro l’ome dis amista duradisso. Sabié proun que, pér quauquis 
un, lou rescontre éro mal-eisa encauso de soun sacerdoci. Mai sa founso 
bounta, soun biais de moustra d’interés pér soun contro-istaire 
gagnavon lou respét e meme l’amista. Mai que d’un pousquéron n’en 
tasta la calourénto sabour. 

Lou tems fugissié, mai lou viéi messiounari malautejant resté 
fideu au roumavage di Santo. Segound soun counséu me faguére marca 
au Felibrige que soun temouniage de mantenéire m’avié pertouca au 
founs dou cor. Celebré si sieissanto an de sacerd6ci a Nosto-Damo de la 
Gardo. Aqueste jubiléu enlusigué sa caro palinello d’un rai d’eternita. 

Piéi, subran, en abriéu 2008, sa voues calé. Sa bello voues qu’ avié 
predica, canta, lausa soun Diéu, sa voues qu’éro, pér la foulo di 
roumiéu, la voues di Santo despiéi mai de sieissanto an, sa voues 
s’amoussé tout d’uno. Soun menistéri s’acabé dins lou silénci, sénso 
pousqué crida sis angouisso o sis espér. Lou 2 de nouvémbre, jour di 
Defunta, fugue pér éu uno meno de mort, leissant Marsiho ounte avié 
viscu mai de quarante an de téms pér se retira 4 Mount-Ouliéu dins 
Voustau Sant-Vincens de Pau ounte prediqué forco retreto autri-fes. 

Lou Capitani de la Nacioun Gardiano, noste ami Gui Chaptal, 
emé quauqui membre de |’Assouciacioun lou venguéron vesita un 
darrié cop. Ouro drudo d’amista e de partage. Lou camin de sa vido 
terrestro s’acabe. Lou 20 de jun de 2009, Péire de Luno nous escapé per 
rejougne l’amour inménse d6u Diéu qu’avié tant ama sus la terro, 
rescontre lumenous e pasi qu’avié espera vuetanto vuech an. 

Ta d’ome que vous laisson regretous, n’i a d’autre que vous 
laisson arderous. Lou majourau Péire Causse fugue d’aquésti. Bute a la 
rodo coume un bon Felibre e sa voio fagué mirando. Voulén camina sus 
si piado e faire coume éu, de touto nosto vido, uno bello douno 
d’amour : amour di paure, amour de la terro, amour de la lengo, amour 
de Diéu que se podon pas dessepara. Vaqui bessai lou refrin testard de 
la cigalo de Buzet. Lou vole pér sémpre canta emé mi valént davancié. 


Abat Miquéu Desplanches 
Curat-decan de Seloun de Crau 


